**Juha Hulmi** on suomalainen liikuntatieteilijä, tietokirjailija ja bloginpitäjä. Lihastohtori-blogissaan hän käsittelee treenaamista tutkimustiedon pohjalta. Koulutukseltaan hän on liikuntatieteiden tohtori.

Ura
---

Hulmi valmistui maisteriksi Jyväskylän yliopistosta vuonna 2004 ja tohtoriksi vuonna 2009. Hänen väitöskirjansa käsitteli lihasten kasvattamista ja hän on alan ainoita akateemisia asiantuntijoita Suomessa.

Juha Hulmi on liikuntafysiologian professori Jyväskylän yliopiston liikuntatieteellisessä tiedekunnassa ja liikuntafysiologian dosentti Helsingin yliopiston lääketieteellisessä tiedekunnassa. Hän on tutkinut Suomen Akatemian ja Syöpäsäätiön myöntämällä rahoituksella muun muassa sitä, miten lihakset suojaavat vakavista sairauksista kuten syövästä toipumisessa. Hulmi on mukana myös voimaharjoittelua ja fitness-urheilijoiden laihduttamisen fysiologiaa selvittävissä tutkimusprojekteissa.

Blogi
-----

Hulmi avasi Lihastohtori-bloginsa keväällä 2012. Hänen ensimmäisiä kirjoituksiaan oli opas "täydelliseen takamukseen". Blogilla on ollut parhaimmillaan noin satatuhatta kävijää kuukaudessa ja yksittäisiä blogikirjoituksia luetaan kymmeniätuhansia kertoja.

Kirja
-----

Hulmin blogiin perustuva tietokirja "Lihastohtori – Näyttöön perustuva tietopankki sporttiseen kuntoon" julkaistiin marraskuussa 2015.. Kirjaan on koottu olennaisimmat asiat voimaharjoittelusta ja sporttiseen kuntoon tähtäävän ihmisen ravinnosta. Kirja oli ilmestymisensä jälkeen esimerkiksi Adlibris-verkkokirjakaupan kymmenen myydyimmän teoksen joukossa ja helmikuussa 2016 kirjasta ilmestyi kolmas painos ja 6. painos alkuvuonna 2018. Samana vuonna ilmestyi hänen toinen kirjansa "Lihastohtori 2: Hautaa humpuuki – tutkitulla tiedolla tavoitteisiin" .

Tunnustukset
------------

Jyväskylän yliopistosäätiö antoi Hulmille keväällä 2017 tieteellisen tiedon julkistamispalkinnon. Palkintoa perusteltiin muun muassa näin: "Hulmi näyttää kaikille tutkijoille esimerkkiä, miten omasta alastaan voi viestiä tehokkaasti ja kansantajuisesti. Hulmi on rohkeasti hyödyntänyt tämän aikakauden keskeisiä viestintäkanavia ja näin saavuttanut suuren yleisön."

Lähteet
-------

1. 1 2  Kasvaako lihas paremmin pienillä vai isoilla painoilla? Lihastohtori vastaa HSTV:n tiedeohjelma Sfäärissä *Helsingin Sanomat*.  12.9.2016. Viitattu 29.3.2018.
2. 1 2 3  Juha Hulmi: "Jos haluat lihaksia, älä usko näitä väitteitä" *Anna.fi*.  12.4.2016. Viitattu 29.3.2018.
3. 1 2  Juha Hulmi *Plone site*. Viitattu 4.4.2018.
4. ↑  Liikuntatieteellisen tiedekunnan opetus- ja tutkimushenkilöstö / Sport and Health Sciences Staff *Liikuntatieteellinen tiedekunta - Jyväskylän yliopisto*.  Arkistoitu 13.3.2021. Viitattu 4.4.2018.
5. 1 2 3  Teksti: Janne Arola: Lihastohtori nolaa itsensä, jotta ihmiset lukisivat tutkittua tietoa *savonsanomat.fi – Savon Sanomat*. Viitattu 29.3.2018.
6. ↑  Esittelyssä tieteentekijä Juha Hulmi *50tieteentekijaa.fi*. Viitattu 29.3.2018.
7. ↑  Lihastohtori, Hulmi, Juha - sidottu - Suomalainen.com *www.suomalainen.com*.  Arkistoitu 4.4.2018. Viitattu 4.4.2018.
8. ↑  Moni treeniohje onkin huuhaata - Lihastohtori kertoo tyypillisimmät esimerkit, joissa hälytyskellon pitäisi kilkattaa *www.iltalehti.fi*. Viitattu 4.10.2020.
9. ↑  Vuosijuhlassa palkittiin ansioituneita yliopistolaisia — Jyväskylän yliopisto *www.jyu.fi*.  Arkistoitu 7.4.2022. Viitattu 4.4.2018.

Aiheesta muualla
----------------

* Lihastohtori-blogi
* Juha Hulmi LinkedInissä

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF

 |
|  |
| Kansalliset | 
* Yhdysvallat

 |
|  |
| Tieteilijät | 
* ORCID
* Scopus

 |
|  |
| Henkilöt | 
* Ritva

 |

 |